kardosdrur/scandi-wiki huggingface dataset:
Nørrejyllands Tøjhus

Nørrejyllands Tøjhus er en fredet bygning på Udbyhøjvej i Randers opført i begyndelsen af 1800-tallet umiddelbart efter krigen med England (Slaget på Reden). General Adam Ludvig Moltke tog initiativet, og arkitekt var Anders Kruuse

Tøjhuset ligger lige over for Østre Kirkegård og består af en bygning i to stokværk med en hovedfløj og to sidefløje, desuden en kasernebygning, flere mindre bygninger, et vagthus og i nogen afstand et krudttårn. 

Hovedbygningen blev opført 1801-1802, enkelte af de mindre bygninger 1805. Opførelsen kostede i datidens mønt ca.
34.000 rigsdaler, hvoraf de 20.000 var indsamlet af befokningen.
Over indgangen under frontonen står blandt andet en medaljon af kronprins Frederik og: "Den bedste Regering helliget af den reneste Patriotisme“.

Fra bygningen blev der 1802 anlagt en vej gennem Dronningens Have, og fra enden af den gravet en kanal ud til Randers Fjord, for at kanoner og ammunition kunne fragtes op til Tøjhuset. Kanalen blev endnu benyttet i 1851, men er senere tilgroet og opfyldt. 

Tøjhuset, der var ejet af staten, blev senere i nogle år benyttet som lejrlasaret. 
Fra 1995 var Tøjhuset ikke længere i brug som depot, i år 2000 blev det solgt til en privat ejer, og dele af Tøjhusets bygninger er efterfølgende indrettet som lejligheder.

Tøjhushaven
I tilknytning til Tøjhuset blev der anlagt et anlæg i romantisk stil, "Tøjhushaven" – oprindelig Dronningens Have eller Marielund – på omtrent seks tønder land
som angives at være landets første offentlige lysthave.

Den blev for det mestes vedkommende anlagt 1802-1805 ved medvirken af general Moltke, amtmanden for Randers Amt Peter Severin Fønss til Løvenholm og justitsråd L. Holberg, senere fortsat af plantør V.F. Schaldemose. 

I haven står to fredlyste granitsøjler, der siges at stamme fra Essenbæk Kloster, hvorfra de efter klosterets nedlæggelse blev ført til Stenalt af Anne Krabbe (på søjlerne står der AFK og årstallet 1589), samt en mindestøtte for Jyllands forsvar i krigen med England, med en portrætmedaljon af general Moltke, oprindlig rejst på en høj ved krudttårnet, senere flyttet og fornyet i 1852.

Galleri

Se også 
 Fredede bygninger i Randers Kommune

Noter

Eksterne henvisninger
  Wikimedia Commons har flere filer relaterede til Tøjhushavekvarteret i Randers og arkitekten Anders Kruuse 
 "Nørrejyllands Tøjhus"  hos Kulturarv.dk
 "Tøjhushavekvarterets historie" hos Remisen-randers.dk med flere billeder
 'plansch', et senere kort (1915-1930) vist i Salmonsens konversationsleksikon, bind 19, efter side 912 
 "Arsenalbygning ved Tøjhuset", Randers. Juni 2015. Vedrørende restaurering af bygningen med tekst og billeder

Bygninger, konstruktioner og anlæg i Randers
Etableret i 1801
Fredede militæranlæg i Danmark
Fredede bygninger, konstruktioner og anlæg i Randers Kommune
Tønsberg Middelalderfestival

Tønsberg Middelalderfestival er en festival og middelaldermarked i Tønsberg i Vestfold, der består af forskellige aktiviteter, der er løst tilknyttet Tønsbergs rolle som en af otte middelalderbyer i Norges historie. Den fokuserer på byens storhedstid fra 1200-tallet og frem til bybranden i 1536. 

Blandt aktiviterne, der især er rettet mod børn og unge, har været optog og opvisning af middelalderdragter, markedsaktiviter og formidling af perioden.

Per Spildra i gøglertruppen Stella Polaris startede Tønsberg Middelalderfestival i 1988. Den har siden blevet afholdt med ujævne mellemrum, og i 2011 blev festivalen arrangeret for niende gang. Arrangementet afholdes normalt henover tre dage i en weekend i maj eller juni. 

Tønsberg Middelalderfestival er blevet drevet som stiftelse siden 2002. Arrangementet støttes økonomisk af Tønsberg kommune og Vestfold fylkeskommune som hovedbidragsydere, samt af private sponsorer i det lokale erhvervsliv. 

I 2011 kom omkring 5.000 betalende gæster samt 1.500 skolebørn. Tønsberg Middelalderfestival sysselsatte da omkring 150 frivillige. 

Under Middelalderfestivalen I Tønsberg i 2012 og 2013 foregik samtidig Sagafestivalen, en litteraturfestival med fokus på historiske romaner og historisk faglitteratur fra tidsperioden 500–1500.

Se også 
 Liste over middelaldermarkeder

Referencer

Eksterne henvisninger 
 Nettpresentasjon
 Artikler i Tønsbergs Blad om «Middelalderfestivalen»

Middelalderfestival
Middelaldermarkeder
Begivenheder i Norge
Etableret i 1988
Cédric Kanté

Cédric Kanté (født 6. juli 1979) er en malisisk fodboldspiller der senest spillede for det franske Ligue 2-hold AC Ajaccio. Han spiller også for det malisiske landshold.

Fodboldspillere fra Mali
Forspildte dage

Forspildte dage er en amerikansk film fra 1945 instrueret af Billy Wilder. Filmen er baseret på Charles R. Jacksons roman af samme navn. Filmen vandt fire oscars heriblandt for bedste film.

Plot 

Filmen handler om Don Birnam (Ray Milland), en alkoholisk forfatter, der kæmper med sin afhængighed i en weekend. Han lider af angst og delirium tremens, før han beslutter sig for at stoppe med at drikke.

Eksterne henvisninger 
 

Dramafilm fra USA
Amerikanske film fra 1945
Oscar for bedste film
Film instrueret af Billy Wilder
Film i sort-hvid
Film noir
Henrietta Lacks

Henrietta Lacks, oprindeligt Loretta Pleasant (født 1. august 1920 i Roanoke, Virginia, USA, død 4. oktober 1951 på Johns Hopkins Hospital i Baltimore, Maryland, USA) var en amerikansk tobaksarbejder, der døde af livmoderhalskræft, forårsaget af HPV-virus. Henrietta Lacks' cancerceller er grundlæggeren af HeLA-cellelinjen, der er en af de vigtigste celle-linjer i moderne medicinsk forskning. 

Hun delte som barn værelse med sin fætter, som gjorde hende gravid, da hun var fjorten år. Dette skulle blive det første af fem børn, de endte med at få sammen. Fire år senere fik de en datter, som var udviklingshæmmet. Hun døde på Hospital for the Negro Insane umiddelbart efter sin mor. Lacks og hendes fætter blev gift i 1941 og flyttede efterfølgende til Maryland, hvor de fik tre børn mere.

Fordi fætteren også var sammen med andre kvinder, smittede han hende med flere kønssygdome, deriblandt gonorré og sandsynligvis også en HPV-virus, der endte med at koste hende livet. I 1951 tog Lacks til læge, fordi hun havde smerter og blødninger i underlivet, hvilket viste sig at være livmoderhalskræft.

HeLa 

I forbindelse med sin behandling på Johns Hopkins Hospital udtog lægerne celler fra hendes livmoderhals, der uden hendes vidende blev givet til George Otto Gey, der var forsker og læge på sygehuset. Han (og andre) havde før prøvet at få celler til at overleve udenfor kroppen, hvilket ikke var lykkedes. Det lykkedes imidlertid at få cellerne fra Lacks tumor til at overleve, og efterkommere af disse er pr. 2017 fortsat i live. De er i dag kendt som HeLa-celler, som siden har været med til at udvikle vacciner, kloning, gen-kortlægning, cellebiologi og kunstig befrugtning. Pr. 2017 er der registreret ca. 11.000 patenter, der har med hendes celler at gøre, og i PubMed er der over 93.000 studier af hendes celler.

Af hendes øvrige børn blev en søn dømt til 15 års fængsel pga. et knivoverfald og en datter blev mor som teenager og endte med at forlade sin ægtemand, der tævede hende.

Rebecca Skloot har skrevet en bog om Henrietta Lacks, der hedder Henrietta Lacks udødelige liv. Der er også lavet en film, baseret på bogen. Den viser, hvordan en datter har oplevet det.

Referencer 

Personer fra Virginia
Begivenhedshorisont

Indenfor den generelle relativitetsteori er begivenhedshorisonten (også kaldet hændelseshorisonten) et punkt i rumtid, hvor hændelser indenfor ikke kan påvirke en observatør udenfor, og hvor gravitationen er så kraftig, at rumtiden krummer så stærkt, at ingenting kan undslippe, end ikke lyset.

Det almindeligste tilfælde af en begivenhedshorisont er omkring et sort hul, hvor lyset, der sendes ud aldrig kan nå en observatør. Det betyder, at en person, der betragter et objekt, som nærmer sig en begivenhedshorisont aldrig vil se, at objektet forsvinder bag horisonten, men i stedet vil se, at objektet bevæger sig uendelig langsommere mod, men aldrig forbi, horisonten. Fra selve objektets perspektiv vil imidlertid overgangen "gennem" horisonten forløbe som forventet. Denne forskel mellem to perspektiver kaldes rødforskydning.

Noter 

Relativitetsteori
Sorte huller
Marienborg Station

Marienborg Station (Marienborg stasjon eller Marienborg holdeplass) er en jernbanestation på Dovrebanen og Stavne–Leangenbanen, der ligger i området Marienborg i Trondheim i Norge. Stationen, der består af to spor med en øperron imellem, ligger hvor de to baner skilles. Den ene spor tilhører Dovrebanen og er elektrificeret, mens det andet tilhører Stavne–Leangenbanen og er beregnet til dieseldrift.

Perronens overbygning og andre faste anlæg er tegnet af Pir II – Arkitekter ved Fredrik Shetelig. Der er adgang til perronen fra Cecilienborgvegen, der er ført under banen gennem en viadukt ved stationen. Umiddelbart øst for stationen går vejen over Ceciliebrua til St. Olavs Hospital på den anden side af Nidelven. På den vestlige side af stationen ligger Mantenas lokomotivværksted Marienborg.

Stationen åbnede som trinbræt 7. januar 2001. Tilbage i 1921 lå der et krydsningsspor på stedet, der kom til at spille en vigtig rolle ved Nidareid-ulykken. Et tog skulle angiveligt have ventet her men fortsatte og stødte ind i et andet tog ved Ila, så seks personer blev dræbt.

Litteratur

Eksterne henvisninger

Noter 

Stationer på Dovrebanen
Etableret i 2001
Jernbanestationer i Trondheim
Skansen Station

Skansen Station (Skansen stasjon) er en jernbanestation på Dovrebanen, der ligger i bydelen Ila i Trondheim i Norge. Stationen består af nogle få spor, en perron og en tidligere stationsbygning af træ. Stationen ligger lige ved Skansenbrua, der fører banen over Vestre kanalhavn til den kunstige ø Brattøra, hvor Trondheim Centralstation ligger.

Stationen er den eneste i Trondheim, der betjenes af byens sporvej, Gråkallbanen, der har stoppested ca. 50 m derfra. Stoppestedet stammer fra den nu nedlagte Ilalinjen, der var den første sporvej, der blev bygget i Trondheim i 1893. Stationen betjenes desuden af busser fra Sør-Trøndelags trafikselskab AtB.

Stationen åbnede som holdeplads 15. juni 1893. Oprindeligt hed den Skandsen, men navnet blev ændret til Skansen i april 1921. Den blev opgraderet til station 30. maj 1909 men nedgraderet til trinbræt 1. marts 1961.

Litteratur

Eksterne henvisninger 

Stationer på Dovrebanen
Etableret i 1893
Jernbanestationer i Trondheim
Mand og mand imellem

Mand og mand imellem er en amerikansk film fra 1947. Filmen er baseret på Laura Z. Hobsons roman af samme navn.

Plot 

Filmen handler om en journalist (Gregory Peck), der går undercover som en jøde for at efterforske i antisemitisme i New York og de rige samfund i Darien, Connecticut.

Eksterne henvisninger 
 

Dramafilm fra USA
Amerikanske film fra 1947
Oscar for bedste film
Film instrueret af Elia Kazan
Film baseret på bøger
Film i sort-hvid
Romantiske film fra USA
Peter, Paul and Mary

Peter, Paul and Mary var en amerikansk musikgruppe, der blev dannet i New York City i 1961 under "the American folk music revival phenomenon". Trioen bestod af tenoren Peter Yarrow, barytonen Paul Stookey og alten Mary Travers. Gruppens repertoire bestod af sange skrevet af Yarrow og Stookey, men også coverversioner af andre folkemusikeres numre. Efter Travers død i 2009 fortsatte Yarrow og Stookey med at optræde som duo under deres individuelle navne. Blandt gruppens store hits var sange som Pete Seegers "If I Had a Hammer", "Puff (The Magic Dragon)", Bob Dylans "Blowin' in the Wind" samt John Denvers "Leaving on a Jet Plane".

Indflydelse 
Mary Travers har sagt, at hun blev påvirket af Woody Guthrie, Pete Seeger og the Weavers. I dokumentarfilmen Peter, Paul & Mary: Carry It On taler medlemmer af the Weavers om, hvordan Peter, Paul and Mary løftede opgaven med at formidle folkemusikkens arv i 1960'erne.

Historie

De tidlige år (1961–1969) 
Manageren Albert Grossman dannede Peter, Paul and Mary i 1961 efter at have haft adskillige folkesangere til prøve i New York, bl.a. Dave Van Ronk, der blev afvist som for speciel og ikke-kommerciel, og Carolyn Hester.

Diskografi 
 Peter, Paul and Mary (1962)
 Moving (1963)
 In the Wind (1963)
 A Song Will Rise (1964)
 See What Tomorrow Brings (1965)
 The Peter, Paul and Mary Album (1966)
 Album 1700 (1967)
 Late Again (1968)
 Peter, Paul and Mommy (1969)
 Reunion (1978)
 No Easy Walk to Freedom (1986)
 Flowers and Stones (1990)
 LifeLines (1995)
 In These Times (2003)

Referencer

Eksterne henvisninger 

 

Musikgrupper fra USA
Musikgrupper fra 1961
Musikgrupper opløst i 2009
Roseromanen

Roseromanen, eller på fransk Le Roman de la Rose, er et storstilet fransk fortællende middelalderdigt fra 1200-tallet. Værket, som havde stor påvirkning på senere middelalderlitteratur, er fremstillet som en allegorisk drømmevision og værkets udtalte hensigt var både som underholdning og samtidig didaktisk, at undervise i kærlighedens kunst.

Roseromanen er skrevet to gange af to forskellige franske forfattere. Den ellers ukendte Guillaume de Lorris skrev første del, 4058 verselinjer, i 1237, og værket blev derefter udvidet af Jean de Meun en gang mellem 1275 og 1280 med yderligere 17.724 verselinjer.

Værkets popularitet var enorm i løbet af middelalderen over hele Europa, og omkring 300 bevarede manuskripter viser, hvilken grad bogen blev dyrket, og hvilken betydning den fik. Det bliver betragtet som et centralt værk inden for middelalderens franske litteratur. Roseromanen er også et berømt eksempel på høvisk litteratur.

Se også 
 Ars Amatoria - "Kærlighedens kunst"

Litteratur 
 Guillaume de Lorris & Jeaun de Meun, Roseromanen, på danske vers ved Niels Lyngsø. Forord af John Pedersen, efterord af Jørn Boisen. Multivers 2019.
 Guillaume de Lorris et Jean de Meun, Le Roman de la Rose, présentation, traduction et notes par Armand Strubel. Lettres gothiques, Livre de Poche, Librairie Générale Française, 1992. .
 Guillaume de Lorris and Jean de Meun, The Romance of the Rose, translated and annotated by Frances Horgan. Oxford World's Classics, Oxford University Press, 1999. .
 McWebb, Christine (ed.), Debating the Roman de la rose: A Critical Anthology. Trans. by Earl Jeffrey Richards. Series: Routledge Medieval Texts. New York: Routledge, 2007.

Eksterne henvisninger 

 Fuld tekst fra Project Gutenberg: Vol. 1, Vol. 2
 Roman de la Rose Digital Library at Johns Hopkins University
 12 Ms on Digital Scriptorium 
 Roman de la rose at Somni
 Udgaver fra Library of Congress
 Le Rommant de la Rose [Lyons, Guillaume Le Roy, ca. 1487]
 Cest le Romant de la Rose. [Lyon, Imprime par G. Balsarin, 1503]

Litteratur fra middelalderen
Litteratur fra Frankrig
Jens Winther

Jens Winther henviser til flere personer.

 Jens Winther (musiker) - dansk musiker
 Jens Jørgen Winther,- dansk arkæolog
Jabloko

Jabloko () eller Det russiske demokratiske parti "Jabloko" (, ) er et politisk parti i Rusland. Jabloko er et liberalt parti og er medlem af Den liberale internationale, og dermed søsterparti til Radikale Venstre og Venstre i Danmark. Partiet opfatter sig som en del af den demokratiske opposition til præsident Vladimir Putin. Partiet blev grundlagt af Grigorij Javlinskij og er under ledelse af Nikolaj Rybakov, som i 2019 afløste Emilija Slabunova.

Jabloko opstod som en valgalliance før det russiske parlamentsvalg i 1993. Alliancen fik 7,9 % af stemmerne ved valget, men har ved senere valg ikke øget stemmetallene. I januar 1995 blev Jabloko organiseret som et politisk parti. Jabloko støtter markedsreformer, men ikke til en hver pris og på alle områder, som for eksempel sundhedsvæsen, uddanelsesvæsen, kultur og miljøbeskyttelse. Partiet opfatter sig således som socialliberalt. Jabloko var meget kritiske overfor krigen i Tjetjenien.

Efter Vladimir Putin kom til magten har partiet advaret mot indskrænkninger i demokratiske rettigheder i Rusland. Ved parlamentsvalget i 2003 havnede partiet under spærregrensen på 5 % og fik kun indvalgt fire repræsentanter i enkeltmandskredse. Javlinskij anklagede Putin for valgfusk for at forhindre at Jabloko og et andet demokratisk parti, Unionen af højrekræfter, skulle komme ind i Dumaen. Ved presidentvalget i 2004 opstillede Jabloko derfor ingen kandidat. Ved parlamentsvalget i 2007 blev partiet ikke repræsenteret i parlamentet.

Eksterne henvisninger 

Etableret i 1993
Politiske partier i Rusland
Socialliberale partier
Rasmus Lauritsen

Rasmus Steensbæk Lauritsen (født 27. februar 1996) er en dansk fodboldspiller, der spiller for den danske Superliga klub Brøndby IF.

Karriere 
Lauritsen har både spillet for Herning Fremad og Brande Idrætsforening som ungdomsspiller, før han skiftede til FC Midtjylland i sommeren 2011.

FC Midtjylland 
Som 19-årig fik Lauritsen sin officielle debut for FC Midtjylland den 8. november 2015. Det skete i Superliga-kamp mod Esbjerg fB. Lauritsen startede på bænken, men erstattede Kian Hansen i det 85. minut i kampen, som FCM vandt 5-1.

Skive IK 
Den 5. januar 2016 offentligjorde Skive IK, at klubben havde underskrevet en toårig kontrakt med Lauritsen.

Vejle Boldklub 
Lauritsen underskrev den 9. juni 2017 en toårig aftale med Vejle Boldklub. Allerede kort inde i Lauritsens første halvsæson i klubben, i september, havde han imponeret så meget, at klubben forlængede hans kontrakt med yderligere et år, så den løb til sommeren 2020. 

Lauritsen var fast mand lige fra start og dannede under træner Adolfo Sormani makkerpar i midterforsvaret med Mads Greve. De sørgede ikke blot for, at Vejle Boldklub overvintrede 2017-18-sæsonen på førstepladsen i NordicBet Ligaen. Med blot 18 indkasserede mål havde klubben også rækkens bedste forsvar. Lauritsen scorede desuden fire mål i efteråret 2017.

2018-19-sæsonen blev ligeledes indledt som fast starter, men som efteråret 2018 skred frem kom han længere væk fra startopstillingen. I januar 2019 hentede Vejle Boldklub midterforsvareren Branko Ilic, som gjorde udsigten til spilletid sværere. Han spillede i løbet af efteråret 2018 18 kampe i Superligaen, heraf 16 som en del af startopstillingen.

IFK Norrköping 
Den 11. februar 2019 blev det offentliggjort, at Lauritsen skiftede til IFK Norrköping. Kontrakten havde en varighed af tre år, og ifølge Aftonbladet var transfersummen på 3 millioner svenske kroner svarende til cirka 2,2 millioner danske kroner.

Private forhold 
Rasmus Lauritsens tvillingebror er også fodboldspiller.

Hans favoritspiller er Andy Carroll, og hans favorithold er Arsenal.

Referencer

Eksterne henvisninger 

Fodboldspillere fra Danmark
Fodboldspillere fra FC Midtjylland
Fodboldspillere fra Skive IK
Fodboldspillere fra Vejle Boldklub
Fodboldspillere fra IFK Norrköping
Tvillinger fra Danmark
Pave Clemens 4.

Pave Clemens 4. (latin den milde) (født Gui Faucoi 23. november 1195 i Saint-Gilles-du-Gard ved Rhône, Frankrig, død 29. november 1268 i Viterbo, Italien) var pave fra 5. februar 1265 til sin død den 29. november 1268.

Eksterne henvisninger 

Paver i middelalderen
Paver fra Frankrig
Pave Innocens 7.

Innocens 7. (født Cosimo Gentile de’ Migliorati i 1336 i Sulmona, død 6. november 1406 i Rom) var pave i Rom fra 17. oktober 1404 til sin død to år senere. Samtidig var Benedikt 13. modpave i Avignon.

Som pave vise Innocens 7. sig ude af stand til at afslutte de kirkelige modsætninger, der bestod på daværende tidspunkt, men han var generelt åben overfor videnskaberne og lod bl.a. oprette fakultet for græsk sprog ved Sapienza-universitetet i Rom.

Litteratur 
 Amedeo De Vincentiis: «Innocenzo VII». I: Massimo Bray (utg.): Enciclopedia dei Papi, Istituto della Enciclopedia Italiana, Bind 2 (Niccolò I, santo, Sisto IV), Roma 2000, OCLC 313581688, s. 581–584.

Eksterne henvisninger 

 Biografi på The Cardinals of the Holy Roman Church 

Paver
Jobbank.dk

Akademikernes Jobbank eller Jobbank.dk er en dansk jobdatabase med jobopslag til jobsøgende med videregående uddannelsesbaggrund. Jobbasen består af en søgemaskine, der samler jobopslag private og offentlige arbejdspladser. Jobbanken indeholder også en række virksomhedsprofiler, artikler om jobsøgning og en CV-database.

Jobbank.dk drives af Move On Communications A/S og blev lanceret i 1998.

Referencer

Eksterne henvisninger 
 Officiel hjemmeside

Etableret i 1998
Jobtjenester
Stiftung Stadtmuseum Berlin

Stiftung Stadtmuseum Berlin er en sammenslutning etableret i 1995, der driver en række kulturhistoriske museer i Berlin, Tyskland.

Museer 
 Märkisches Museum
 Ephraim-Palais
 Nikolaikirche
 Knoblauchhaus
 Museumsdorf Düppel
 Berlinudstillingen i Humboldt Forum

Eksterne henvisninger 
 Stiftelsens webside

Museer i Berlin
Museer i Tyskland
Etableret i 1995
Museer etableret i 1995
Kammerkoret Gock

Kammerkoret Gock  er et klassisk blandet a capella kammerkor med ca. 25 sangere fra Grindsted i Billund kommune, stiftet ved en julefrokost på Grindsted Gymnasium i 1984. Navnet Gock er oprindelig en forkortelse for "Grindsted og Omegns Central Kor". Koret er medlem af landsorganisationen Kor72, og har gennem årene bl.a. givet koncerter i England, Italien, Belgien, Litauen, Slovakiet og Island samt en lang række steder i Danmark, i 2017 bl.a. på Skagens Museum

Kor fra Danmark
Musikgrupper fra 1984
22. juli (tv-serie)

22. juli er en prisbelønnet norsk dramaserie i seks episoder som blev sendt på NRK1 i 2020 NRK.

Serien følger berørte parter før, under og efter terrorangrebene i Norge 22. juli 2011. De fleste var berørt via deres arbejde, eller hvor de var 22. juli. Hovedpersonerne i serien er Anine (journalist på Aftenposten), Anne Cathrine (anæstesilæge ved Ullevål sykehus), Eivind (politibetjent), Helga (lærer ved Henningsvær skole) og Mads (højreekstrem blogger). Alle rollefigurene er fiktive, men skabt ud fra det serieskaberne lærte under det omfattende forarbejde til serien.

Dramaserien ved manuskriptforfatter og skaber Sara Johnsen vandt i januar 2020 Nordisk Film & TV Fond Prize for manuskriptet til serien under filmfestivalen i Göteborg. Sara Johnsen og Pål Sletaune ble tildelt prisen Fritt Ords honnør for serien i mai 2020. Under Gullruten 2020 ble serien kåret til beste dramaserie og vant i tillegg fire fagpriser blant annet beste manus ved Sara Johnsen og beste regi ved Pål Sletaune. Til sammen var serien nominert til hele 12 priser under utdelingen. Serien blev kåret til bedste norske drama under den første uddeling af Seriekritikerprisen i september 2020, mens både Alexandra Gjerpen og Øyvind Brandtzæg blev nomineret i klassen bedste skuespiller i norsk serie. I Prix Europa i oktober samme år vandt serien prisen for beste Europeiske TV-serie.

Produktionskostningerne var på 106 millioner kroner.

Ikke om Breivik 
Serien handler om terrorangrebene i Norge 22. juli 2011, men derimod ikke om gerningsmanden, Anders Behring Breivik (nu Fjotolf Hansen). "Breivik skal ikke omtales fordi han ikke fortjener omtale", sagde imstruktøren Sara Johnsen; Breivik bliver ikke en karakter i serien.

En artikel i Dagbladet skrev at det er "vrient ikke å si seg enig ... [når det bliver spurgt] om alt vi har å si om 22. juli fortsatt bare er smerte, sorg og samhold. ... vi er fastlåst i en velment berøringsvegring".

En artikel i Aftenposten skrev at "Selv om det er ubehagelig å se nærmere på utenforskap i det norske samfunnet, ville det vært i kjernen av NRKs samfunnsoppdrag å gjøre det".

Referencer

Eksterne henvisninger 
 TV-serien "22. juli - Dagen der ændrede Norge" i DR 
 Officiell trailer

Tv-serier fra Norge
Tv-programmer fra NRK
Terrorangrebet i Norge 2011
Knoglefraktur

Knoglefraktur er en medicinsk tilstand, hvor der er skader i kontinuiteten af knoglen. En knoglefraktur kan være resultatet af stor kraftpåvirkning eller stress, eller en minimal traumatisk skade som resultat af en medicinsk tilstand der svækker knoglerne, såsom osteoporose, knoglecancer eller osteogenesis imperfecta, hvor fraktureren formentligt benævnes patologisk fraktur.

Referencer 

Anatomi
Sygdomme